BAJAI HÍRHATÁR - A körzeti megbízott mentette meg a férfi életét
2017. 01. 12. 17:41
A körzeti megbízott mentette meg a férfi életét
A szabadidejét töltő baja körzeti megbízottat egy aggódó nő kereste fel 2017. január 10-én 22 óra 40 perckor arról, hogy élettársának aznap 15 órára kellett volna hazaérkeznie a munkahelyéről, ahonnan azonban nem érkezett meg - írja a sugopart.hu
A szabadidejét töltő körzeti megbízott azonnal az eltűnt férfi keresésére indult a fagyos éjszakában.
A szokatlan eltűnésre és a rendkívül hideg időre tekintettel a körzeti megbízott, Kreszló Sándor r. főtörzsőrmester a saját gépkocsijával azonnal a férfi keresésére indult. Jól ismerte a tanyavilágban lakót, tudta, hol dolgozik a férfi és ismerte a hazatérési útvonalát is, így először ezeket ellenőrizte.
A férfi bajai munkahelyére érve az egyik fűtetlen helyiségben talált rá a keresett személyre, aki eszméletlen állapotban a hideg padlón feküdt. Életjeleit megvizsgálva tapasztalta, hogy gyengén lélegzik és nagyon rossz állapotban van. A műhelyben talált zsákokkal betakarva próbálta melegen tartani a mentőszolgálat munkatársainak kiérkezéséig, akik kórházba szállították, az aggódó asszonyt pedig a rendőr beszállította élettársához az egészségügyi intézménybe, hogy együtt tájékozódhassanak az állapotáról.
Az utolsó pillanatban érkezett a szabadidejét töltő körzeti megbízott életmentő segítsége.